Klokken 13 dansk tid kommer Fjord Lines nyeste færge Fjord FSTR til Hirtshals og turen har været lang for at nå dertil. Fem uger, tre verdenshave og 11 tidszoner fra værftet i Filippinerne før færgen har nået sin destination. Det hjalp heller ikke, at færgen var et af de mange skibe der tålmodigt måtte vente, da et tankerskib havde sat sig fast i Suez-kanalen og blokkeret for al trafik. - Det har været en lang rejse for besætningen, nogle længere end andre. Nogen har været derude i mange måneder, for at klargøre selve skibet til at tage af sted. Der har heller ikke været problemer med bemanding eller maskineri, men så var det, vi lige kom i en uheldig situation i Suez-kanalen, da et skib satte sig på tværs. Det gjorde at rejsen blev lidt længere end forventet, siger Brian Thorsted Hansen, koncernchef i Fjord Line. Når færgen kommer til Hirtshals, skal den bruges i Fjord Lines rute mellem Hirtshals og Kristiansand. Men på grund af restriktioner fra både og norsk side, er det usikkert hvornår den nye færge kan tages i brug. - Ud fra et planlægningsperspektiv fra vores side, så kan vi klargøre den rimeligt hurtigt. Inden for en måned burde den kunne komme ud og sejle. Vi gør alt, vi kan, nu, hvor den kommer hjem, siger Brian Thorsted Hansen. Selv om koncernchefen er i Norge, og derfor ikke har mulighed for at byde færgen velkommen i Hirtshals, så er det en meget glad koncernchef TV2 Nord talte med. - Det føles jo helt fantastisk. Det at få et nyt skib er ikke hverdagskost, hverken for os eller for andre i branchen. Så der er en enorm stor glæde i hele koncernen, over at få skibet hjem, så det er stort. Det er noget af det største du kan opleve som koncernchef i et rederi, siger Brian Thorsted Hansen.

Referat:
Efter at være fanget i kø i Suez-kanalen kan Fjord lines nyeste færge, Fjord FSTR, endelig lægge til kaj i Hirtshals.